b'\n_START_ARTICLE_\nAnsegisel\n_START_SECTION_\nLes seves funcions\n_START_PARAGRAPH_\n\xc3\x89s conegut pels diplomes del seu fill Pip\xc3\xad el Jove que es conforma a anomenar-lo, sense precisar els seus c\xc3\xa0rrecs ni els seus t\xc3\xadtols. El 727, el Liber Historiae Francorum confirma aquesta informaci\xc3\xb3. \xc3\x89s citat en diversos actes de les abadies de Stavelot i Malm\xc3\xa9dy vers el 648 entre els fidelis del majordom de palau Grimoald amb el seu germ\xc3\xa0 Clodulf i amb el qualificatiu de dom\xc3\xa8stic. \xc3\x89s tot el que mencionen els documents contemporanis._NEWLINE_Al final del segle VIII Pau Diaca, en la seva "Hist\xc3\xb2ria dels Llombards", l\'esmenta per\xc3\xb2 el designa com Anchises (Anquisi o Anquises) i el qualifica de major domus. vers el 805, els Annals Mettensespriores el qualifiquen de princeps. Es comprova ja la tend\xc3\xa8ncia dels carolingis a glorificar els seus avantpassats i a lligar-los als troians (Anquises \xc3\xa9s el pare d\'Enees) i, a trav\xc3\xa9s d\'aquest vincle, a la Roma Imperial. El silenci de les fonts contempor\xc3\xa0nies permet afirmar que Ansegisel mai no va ser ni majordom de palau ni pr\xc3\xadncep, i els relats que ho afirmen resulten o b\xc3\xa9 d\'una voluntat de sobrevalorar la import\xc3\xa0ncia dels avantpassats de Carlemany, o b\xc3\xa9 d\'una confusi\xc3\xb3 amb Adalgisel, efectivament majordom del palau en aquell temps.\n_START_SECTION_\nAssassinat\n_START_PARAGRAPH_\nLa Vita Beggae, redactada al segle XI, explica que Ansegisel fou assassinat al castell de Ch\xc3\xa8vremont (prop de Lieja) per un noble austrasi\xc3\xa0 de nom God\xc3\xad o Gundo\xc3\xad al qui hauria criat abans com a fill seu. La data d\'aquest esdeveniment no \xc3\xa9s mencionada, per\xc3\xb2 \xc3\xa9s posterior a 648 (un acte de les abadies de Stavelot i Malm\xc3\xa9dy el menciona com a \xc3\xa9sser viu) i anterior al 691 (quan Begga, v\xc3\xaddua, es retira a Andenne), el 680 (Pip\xc3\xad el Jove \xc3\xa9s ja un dels principals caps austrasians) o el 669 (si s\'identifica l\'homicida a un Gundo\xc3\xad qui va ser despr\xc3\xa9s duc a Austr\xc3\xa0sia). Aquest Gundo\xc3\xad es podria emparentar a Ot\xc3\xb3, majordom del palau d\'Austr\xc3\xa0sia, predecessor i enemic de Grimoald. Christian Settipani veu aquest homicidi com una venjan\xc3\xa7a de la fam\xc3\xadlia d\'Ot\xc3\xb3 en resposta a l\'homicidi d\'Ot\xc3\xb3 el 643, venjan\xc3\xa7a feta possible per la mort de Khildebert l\'Adoptat el 662. _NEWLINE_Quan va quedar v\xc3\xaddua, Begga va fundar un monestir a Andenne el 691 i va morir dos anys m\xc3\xa9s tard.'